b'\n_START_ARTICLE_\nUlrik Dahlin\n_START_SECTION_\nTidlig politisk aktivitet\n_START_PARAGRAPH_\nI sin ungdom (fra 1971) blev Ulrik Dahlin en del af den maoistiske organisation Kommunistisk Forbund Marxister-Leninister (KFML), hvis ledelse han blev medlem af i 1972. Da den "partiforberedende organisation" i 1976 blev omdannet til Kommunistisk Arbejderparti (KAP), blev Dahlin ikke medlem af den nye partiledelse, hvorfor han gradvist begyndte at kritisere partiet, som han i 1981 forlod i protest imod topstyringen (demokratisk centralisme) under partileder Benito Scocozza. I et interview med journalistkollegaen Peter \xc3\x98vig Knudsen, der selv var medlem af KAP, udtalte Ulrik Dahlin sin store fortrydelse af tiden i partiet; dets ideologiske verdensopfattelse betegnede han som vanvittig og sammenlignede den med nazismens totalitarisme._NEWLINE_"Her bagefter har jeg sv\xc3\xa6rt ved at se noget som helst godt ved mine ti \xc3\xa5r som maoist: filosofisk var det noget sludder. Politisk har vores indsats kun haft reaktion\xc3\xa6re konsekvenser. Og menneskeligt set var den r\xc3\xb8de, perverterede udgave af overmenneske-teorien udtryk for den rene fascisme."_NEWLINE_Efter bruddet med KAP engagerede Ulrik Dahlin sig i milj\xc3\xb8organisationen NOAH og Sydafrikakomit\xc3\xa9en.'